
[bookmark: _Hlk71621078]PËR PROJEKTLIGJIN “PËR RATIFIKIMIN E MARRËVESHJES SË HUAS, NDËRMJET REPUBLIKËS SË SHQIPËRISË (HUAMARRËSI), PËRFAQËSUAR NGA MINISTRIA E FINANCAVE DHE EKONOMISË, DHE KORPORATËS ELEKTROENERGJETIKE SHQIPTARE (KESH) (AGJENCIA E ZBATIMIT TË PROJEKTIT) DHE KFW FRANKFURT AM MAIN (KFW), PËR REHABILITIMIN E HIDROCENTRALIT TË FIERZËS”

· Hyrje.
Komisioni për Ekonominë dhe Financat, në cilësinë e Komisionit përgjegjës, në mbledhjen e datës 26 prill 2022, shqyrtoi projektligjin “Për ratifikimin e marrëveshjes së huas, ndërmjet Republikës së Shqipërisë (huamarrësi), përfaqësuar nga Ministria e Financave dhe Ekonomisë, dhe Korporatës Elektroenergjetike Shqiptare (KESH) (agjencia e zbatimit të projektit) dhe KFW Frankfurt Am Main (KFW), për rehabilitimin e Hidrocentralit të Fierzës”. Projektligji është propozuar nga Këshilli i Ministrave. Komisioni për Ekonominë dhe Financat e shqyrtoi këtë projektligj sipas procedurave të parashikuara në nenet 32-38 të Rregullores së Kuvendit.

Komisioni caktoi relator, për këtë projektligj, z. Vullnet Sinaj.

Në mbledhjen e Komisionit ishin të pranishëm:
Nga Ministria e Infrastrukturës dhe Energjisë:
· Z. Ilir Bejtja, Zëvendësministër;
· Znj. Rudina Xhelilaj, Drejtore e Programeve të Zhvillimit në Fushën e Energjisë dhe Eficencës së Energjisë;
· Z. Fatos Bundo, Drejtor i Njësisë së Menaxhimit të Projekteve për Sigurinë e Digave (KESH sh.a).

Nga Ministria e Financave dhe Ekonomisë:
· Znj.Kesjana Halili, Drejtore e Drejtorisë së Përgjithshme të Borxhit Publik dhe Bashkërendimit të Ndihmës së Huaj;
· Znj. Elona Mistrovica Drejtore e Drejtorisë së Bashkërendimit dhe Sigurimit të Ndihmës së Huaj;
· Z. Idlir Gjata, Këshilltar.

· Baza kushtetuese e projektligjit.
Këshilli i Ministrave e ka propozuar projektligjin bazuar në:
· Nenet 78, 83 pika 1 dhe 121 pika 1 të Kushtetutës; 

· Ligjin nr.43/2016, “Për marrëveshjet ndërkombëtare në Republikën e Shqipërisë”.
Projektligji shoqërohet me relacionin përkatës, sipas kërkesave të nenit 68 të Rregullores së Kuvendit. Miratimi i këtij projektligji kërkon një shumicë të thjeshtë votash, sipas nenit 55, pika 3 të Rregullores së Kuvendit. 

· Qëllimi, përmbajtja dhe risitë e projektligjit.
Qëllimi i projektligjit është ratifikimi i marrëveshjes së huas me KFW, në vlerën 40 milionë euro, e cila do të përdoret për projektin “Për rehabilitimin e Hidrocentralit të Fierzës”. 
Palët në marrëveshje janë: 
· Huamarrësi:

· Këshilli i Ministrave i Republikës së Shqipërisë, i përfaqësuar nga Ministria e Financave dhe Ekonomisë, është në rolin e garantuesit të kredisë;

· KESH, sha, në rolin e agjencisë zbatuese të projektit;

· Huadhënësi:
· KFW Frankfurt Am Main (KFW), e cila është banka gjermane që jep huan.


· Nevoja për marrëveshjen.
Hidrocentrali i Fierzës është ndërtuar mbi Drin në afërsi të fshatit Fierzë. Filloi të ndërtohej në nëntor 1971 dhe u vu në shfrytëzim më 1978. Ky hidrocentral ka shërbyer si burim kryesor në prodhimin e energjisë elektrike, madje në disa raste duke furnizuar edhe vendet fqinje. Ky hidrocentral ka një kapacitet prodhimi prej 500 megavat (MW), ndër më të mëdhenjtë në Ballkan.

Shfrytëzimi i këtij hidrocentrali për një periudhë mbi 40 vjet ka bërë që gjendja teknike e agregateve të jetë kritike dhe të ketë nevojë për ndërhyrje urgjente. Ndër vite janë konstatuar gjendje jo e mirë teknike e rrotave të punës së turbinave, si dhe problematika në rendimentin e agregatëve dhe ruajtjen e gadishmërisë së punës së tyre. Kjo situatë rrezikon ndalesa të  paplanifikuara të makinerive dhe rritje të problemeve teknike, duke sjellë një humbje në energjinë e prodhuar me rreth 53 GWh në vit, e cila është e barabartë me një reduktim të kapacitetit prodhues me 4 % në vit, duke shkaktuar humbje monetare prej 2.7 milionë eurosh në vit.
Për të zgjidhur këto problematika, në janar 2021 është nënshkruar marrëveshja ndërmjet qeverisë së Republikës Federale të Gjermanisë dhe qeverisë shqiptare për bashkëpunim financiar 2019 për projektin “Rehabilitimi i Hidrocentralit të Fierzës”. Kjo marrëveshje kuadër, shërben si bazë për marrëveshjen që parashikohet të ratifikohet me këtë projektligj.

· Rëndësia e projektit “Rehabilitimi i Hidrocentralit të Fierzës”.  
Projekti për rehabilitimin e HEC-it të Fierzës është në përputhje me Strategjinë Kombëtare të Energjisë 2018-2030, si dhe me programin e Këshillit të Ministrave për zhvillimin e sektorit elektroenergjitik. Ky projekt është pjesë e listës unike të projekteve kombëtare.
Rehabilitimi i Hidrocentralit të Fierzës do të sjellë përmirësime në aspektin teknik e teknologjik të hidrocentralit dhe parashikohet të ndikojë në: 
· Rritjen e prodhimit të energjisë elektrike nga HEC-i i Fierzës me të paktën 53 GWh/vit; 
· Rritjen e efiçencës në prodhim me të paktën 4 %; 
· Reduktimin e kohës së nevojshme për mirëmbajtjen e agregatëve; 
· Rritjen e disponueshmërise së veprës; 
· Reduktimin e kostove vjetore për mirëmbajtjen periodike; 
· Kontributin në reduktimin e emetimeve të CO2 nga prodhimi i energjisë elektrike në rajon; 
· Rritjen e sigurisë së furnizimit të vendit me energji elektrike; 
· Rritjen e jetëgjatësisë së funksionimit të veprës edhe me të paktën 30 vite të tjera.

· Kushtet financiare të marrëveshjes së huas.
Termat financiare të huas janë:
Shuma e huas:      40 milionë euro; 
Interesi:                  i përcaktueshëm në momentin e disbursimit (norma bazë ICAPEURO plus 0.55% marzhi); 
Tarifa e menaxhimit:            1% e shumës së huas; 
Komisioni i angazhimit:       0.25% në vit e shumës së padisbursuar së huas; 
Maturimi:                              15 vjet, ku 5 vjet janë pa pagesë principali.

Taksat dhe tarifat e tjera publike që duhet të paguhen nga pala shqiptare, si dhe detyrimet doganore, nuk do të financohen nga huaja. 

· Vlerësimi i Ligjshmërisë Kushtetuese dhe harmonizimi me legjislacionin në fuqi dhe aktet ndërkombëtare.
Projektligji është në përputhje me:
· Nenet 78, 83 pika 1 dhe 121 pika 1 të Kushtetutës; 

· Ligjin nr.43/2016, “Për marrëveshjet ndërkombëtare në Republikën e Shqipërisë”.
Në aspektin procedural projektligji është paraqitur në përputhje me Rregulloren e Kuvendit. 

Në aspektin formal projektligji përbëhet nga 2 nene, ndërsa marrëveshja e financimit ka 15 nene dhe 3 shtojca. 



· Vlerësimi i përputhshmërisë së projektligjit me Acquis Communautaire.

Ky projektligj nuk përafrohet me ndonjë akt të legjislacionit të Bashkimit Europian.



· Objektivat e zhvillimit të qëndrueshëm.

Në relacionin e projektligjit nuk paraqitet informacion për përmbushjen e Objektivave të Zhvillimit të Qëndrueshëm, siç parashikon neni 68 i Rregullores së Kuvendit. 

Nga përmbajtja e projektligjit, pritshmëritë janë që ai të ndikojë pozitivisht në objektivin 7 “Sigurimi i furnizimit me energji me kosto të përballueshme, të besueshme, të qëndrueshme dhe moderne për të gjithë” dhe konkretisht me nënobjektivin 7.2.1 “Përqindja e energjisë së rinovueshme në totalin e konsumit përfundimtar të energjisë”.


· Konsultimi publik

Gjatë shqyrtimit të këtij projektligji, Komisioni nuk ka zhvilluar proces konsultimi publik me shoqërinë civile apo grupet e interesit. 


· Efektet financiare të projektligjit.

Efektet financiare të këtij projektligji janë parashikuar në programin buxhetor afatmesëm 2022-2024, në programin “Mbështetje për energjinë” të Ministrisë së Infrastrukturës dhe Energjisë. Projekti nuk parashikon kosto shtesë. Kostot për mirëmbajtjen pritet të reduktohen gjatë dekadës së ardhshme. 


· Diskutimi në Komision.
Zëvendësministri i Infrastrukturës dhe Energjisë paraqiti projektligjin, duke u ndalur në nevojën për miratimin e tij, përmirësimet teknike e teknologjike që pritet të sjellë në Hidrocentralin e Fierzës, si dhe efektet e pritshme në përmirësimin e treguesve tekniko-ekonomikë të këtij hidrocentrali. Në pikëpamjen strategjike, projekti do të ndikojë për përmirësimin e sistemit elektroenergjetik, sepse hidrocentrali i Fierzës përbën njësinë gjeneruese më të rëndësishme të sistemit elektroenergjetik shqiptar dhe luan rolin e rregullatorit 1-vjeçar të kaskadës së Drinit. 

Relatori e vlerësoi projektligjin të domosdoshëm, për të bërë të mundur rehabilitimin e agregatëve të Hidrocentralit të Fierzës, të amortizuar nga përdorimi për një periudhë të gjatë. Ai vuri theksin në efektet mjaft pozitive të projektligjit për rritjen e prodhimit dhe të sigurisë së furnizimit me energji elektrike, si dhe përmirësimin e të gjithë sistemit elektroenergjitik të vendit. Rehabilitimi i HEC-it të Fierzës do të kontribuojë në zhvillimin ekonomik e social të vendit, duke siguruar furnizim me energji për një kohë të gjatë, të qëndrueshëm dhe pa impakt në klimë, duke zgjeruar periudhën e shfrytëzimit të HEC-it të Fierzës dhe duke rritur efiçencën e tij.

Gjatë diskutimit, Zëvendësministri i Infrastrukturës dhe Energjisë paraqiti informacionet e kërkuara nga anëtarët e Komisionit për çështjet si më poshtë:
· Investimet e kryera më parë në HEC-in e Fierzës;
· Detaje mbi përmirësimet teknike e teknologjike që do të sjellë projekti;
· Performancën financiare të KESH, sha-së, si dhe detyrimet e OST, sha-së dhe OSHEE, sha-së;
· Efektivitetin e huas etj.

· Përfundim. 
Në përfundim, Komisioni vlerësoi se projektligji është në përputhje me kushtetutën dhe legjislacionin në fuqi, si dhe shqyrtohet sipas procedurave të parashikuara në Rregulloren e Kuvendit.

Për këto arsye, si dhe mbështetur në efektet e pritshme shumë pozitive të projektligjit në përmirësimin e sektorit të energjisë elektrike, Komisioni e miratoi projektligjin në parim, nen për nen dhe në tërësi me shumicë votash.
[bookmark: _GoBack]


	RELATORI							KRYETARI 
	Vullnet SINAJ						Eduard SHALSI
6

image1.png





